Paprastasis svirbelis

Ampelis garrulus
 Lanius garrulus Linnaeus, 1758

 perimvietės
 sėslus
 žiemavietės

Paprastasis svirbelis arba svirbelis (Bombycilla garrulus) – žvirblinių paukščių (Passeriformes) būrio, svirbelinių (Bombycillidae) šeimos paukščių rūšis.

Paplitimas pasaulyje 
Savaime paplitę Eurazijos ir Šiaurės Amerikos žemynuose, išskyrus jų šiaurines ir pietines dalis. 

Gyvena tankioje taigoje su augančiomis aukštomis eglėmis, pušimis su beržų priemaiša. Labiausiai mėgsta žemumų ir lygumų miškus. Veisimosi laikotarpiu mėgsta gyventi apkerpėjusių spygliuočių sengirių tankmiškio viduryje ar jų pakraščiuose prie užpelkėjusių vietų.

Rudenį dažniausiai išskrenda iš spygliuočių miškų ir ima klajoti ieškodami maisto po sodybas, parkus kur yra gausiau uogų - tokiu metu žmonių nevengia.

Šiaurinių populiacijų migracijos prasideda rugsėjojo mėnesį. Eurazijos populiacijos žiemoja nuo rytinėje Britų salų dalyje, šiaurinėse Vakarų ir Centrinės Europos dalyse, Ukrainoje, Kazachstane, Kinijoje, Japonijoje.

Išvaizda 
Paprastieji svirbeliai maždaug paprastojo varnėno dydžio. Nesunkiai atpažįstami iš rusvos spalvos ir kuoduko. Kūno ilgis 18-21 cm, atstumas tarp abiejų išskleistų sparnų galų 32-35 cm, sveria apie 55 g arba nuo 48 g iki 72 g. Kakta raudonai ruda, nugarinė pusė rusvai pilka, antuodegis pilkas. Gerklė ir juostelė nuo snapo iki akies juoda. Ant pakaušio ilgas kuodas kurį jis dažnai pašiaušia. Plunksnos šviesiai rusvos, minkštos spalvos. Sparnų plunksnos juodos su baltomis ir geltonomis dėmėmis. Sparno plunksnų viršūnėlėsė - mažučiai ryškiai raudoni „pakabukai“. Uodegos galas juodas, o jos gale ryški geltona juostelė. Snapas ir kojos juodos. Patelės nugarinė dalis pilkšva, juoda dėmė ant gerklės mažesnė. Jauniklių apdaras ne toks ryškus, ant galvos nėra juodos spalvos, o kojos rausvos.

Elgsena 
Rusijos Federacijoje jie peri maždaug tarp 60° ir 67° platumų. Skandinavijoje šiauriausios jų perimvietės iki 70 šiaurinės paralelės, o Suomijoje ir Švedijoje piečiausiai iki 62°-63° platumų.

Lizdą suka eglėje arba pušyje. Jo statybai naudoja samanas, kerpes ir sausas eglių šakeles, o jį iškloja kedenėmis, šiaudais, plaukais ir plunksnomis. Paprastieji svirbeliai peri gegužės - birželio mėnesiais, dedami 4–6 kiaušinius, juos peri tik patelė 14 dienų. Išsiritę jaunikle lizde išbuna 15–19 dienų.

Mityba 
Daugiausia lesa uogas, vaisius, sėklas, bet perėjimo sezonu ir vabzdžiais, bestuburius.

Maitindamiesi ant žemės šoliuoja arba krypuodami žingsniuoja.

Paplitimas Lietuvoje 
Lietuvoje dažnas traukimo metu. Kadangi pas mus žiemoti atskrenda iš šiauresnių nei Lietuva regionų - laikomi šiaurinių kraštų paukščiais. Laikosi būreliais. Iš šiaurinių Europos kraštų į Lietuvą rudenį atskridę ir pasilikę žiemoti paprastieji svirbeliai lesa uogas ir vaisius, įskaitant - šermukšnių obuolėlėlius, Zyboldo obelų (Malus sieboldii) vaisius, gudobelių, putinų, paprastųjų amalų ir kitų augalų uogeles ir vaisius.

Lietuvoje perintys neužfiksuoti.

Porūšiai 
Priklausomai nuo klasifikacijos, išskiriami 2 arba 3 porūšiai. 

IOC World Bird List paukščių rūšių sąrašas, kuris sudaromas tarptautinės ornitologų sąjungos vardu, jos v11.2 variante išskiriami du porūšiai, ir Bombycilla garrulus centralasiae neišskiriamas atskiru porūšiu, bet laikomas Bombycilla garrulus garrulus porūšio arba visos jų šiaurinės Euroazijos populiacijos dalimi:
 Bombycilla garrulus garrulus (Linnaeus, 1758); savaiminis porūšis Šiaurės Europoje ir Šiaurės Azijoje.
 Bombycilla garrulus pallidiceps Reichenow, 1908; savaiminis porūšis vakarinėje Kanadoje ir šiaurinėje bei vakarinėje JAV.

Birds of the World išskiria tris porūšius:
 Bombycilla garrulus centralasiae (Poliakov, 1915); peri šiaurinėje Azijoje į rytus nuo Uralo kalnų iki Ochotsko jūros, Beringo jūros ir Didžiojo vandenyno.
 Bombycilla garrulus garrulus (Linnaeus, 1758); savaiminis porūšis Šiaurės Europoje.
 Bombycilla garrulus pallidiceps Reichenow, 1908; savaiminis porūšis vakarinėje Kanadoje ir šiaurinėje bei vakarinėje JAV.

Šaltiniai

Nuorodos 
 ebird.org / Bohemian Waxwing Bombycilla garrulus (aprašymas apie paprastuosius svirbelius Anglų k.)
 xeno-canto.org / Bohemian Waxwing · Bombycilla garrulus · (Linnaeus, 1758) (Paprastųjų svirbelių svirpimo garsų įrašai)
 birdlife.org / Bohemian Waxwing Bombycilla garrulus (Anglų k. aprašymas apie paprastuosius svirbelius)
 animaldiversity.org / Bombycilla garrulus Bohemian waxwing (Anglų k. aprašymas apie paprastuosius svirbelius)

Svirbeliniai